FLERE SAKER: Bergenspolitiet har de siste årene hatt økt fokus på menneskehandel. I fjor ble blant annet to rumenske menn dømt for menneskehandel. Foto: Hallgeir Vågenes/VG

11 siktet for grov menneskehandel i Bergen: Utelukker ikke at flere kan bli pågrepet i saken

Politiet i Bergen mener det gir høy profitt for bakmennene å utnytte mindreårige til prostitusjon. De utelukker derfor ikke at flere kan bli pågrepet i saken hvor en 16 år gammel jente skulle tvinges til å selge sex.

Oppdatert 12. februar 2018

Artikkelen er over to år gammel

– Det er ikke uvanlig at det er mange personer involvert i saker som denne, derfor utelukker vi ikke at det kan bli flere pågripelser. Barn og sårbare mennesker som blir utnyttet og tiltenkt prostitusjon gir normalt høy profitt for de involverte bak, sier politiadvokat i Vest politidistrikt, Rudolf Christoffersen, til VG mandag morgen.

Det var lørdag at politiet aksjonerte mot to adresser i Bergen og på Askøy. Aksjonen medførte at totalt 11 personer i et kriminelt, rumensk nettverk ble pågrepet og siktet for grov menneskehandel.







Politiet mener blant annet at de siktede fraktet en 16 år gammel jente til Bergen med det formål at hun skulle tvinges til å selge sex i vestlandsbyen.

– Det er trist at det er et marked for kjøp av seksuelle tjenester fra mindreårige i Bergen. At barn fra fattige land i Europa blir tatt ut av skolen for å selge sex, er veldig trist, sier han.

les også Aksjonerte mot rumensk nettverk: 11 siktet for grov menneskehandel i Bergen

Vil be om fire uker varetekt

Blant de siktede er både tiggere, prostituerte og flere menn. Politiadvokaten opplyser at flere av de siktede har en familiær relasjon til jenta, men ønsker ikke å utdype dette nærmere.

Av de 11 som ble pågrepet lørdag, ble syv løslatt gjennom helgen.

– Med bakgrunn i det som fremkom i avhør og de videre undersøkelsene ble de løslatt fordi de ikke har hatt en rolle som gir grunnlag for å holde dem fortsatt fengslet.

Fire av de siktede holdes fremdeles i varetekt. De fire vil bli fremstilt for fengsling tirsdag, og politiet ønsker da å be om at de blir fengslet i fire uker.

– Vi kommer til å etterforske gjennom dagen, og vil blant annet ta flere avhør. Men utgangspunktet er at vi ønsker å fengsle dem i fire uker, sier Christoffersen.

Politiet mistenker at de siktede har medvirket til rekruttering, transport og husing av prostituerte. Strafferammen for grov menneskehandel er opptil ti års fengsel.

– Vi mistenker at disse fire har vært medvirkende til at jenta ble fraktet til Bergen og at målet for dette var at hun skulle prostitueres, sier politiadvokaten.

Christoffersen ønsker ikke å svare på hvor lenge jenta har vært i Norge, og om hun allerede har vært tvunget til å gjennomføre sexsalg.

Økt fokus på menneskehandel

I 2009 etablerte Vest politidistrikt en spesialgruppe i forbindelse med innføringen av sexkjøpsloven.

Politiadvokaten mener at de gjennom tid har bygget opp kunnskap og kompetanse som gjør at de har blitt flinkere til å vite hva de skal se etter i saker som omhandler menneskehandel.

POLITIADVOKAT: Rudolf Christoffersen Foto: ODD E . NERBØ/BERGENS TIDENDE

les også Ny varslingssak i bergenspolitiet: Politimann slo alarm om manglende etterforskning av menneskehandel-saker

Det har gjort at de har klart å avdekke flere saker, og de er blant annet i sluttfasen av etterforskningen av et annet rumensk nettverk i Bergen.

– Vi har et betydelig fokus mot prostitusjonsarenaen og menneskehandelen som foregår her. Fokuset har nok gjort at vi avdekker mer enn vi ville ha gjort uten den kompetansen, sier han.

Ivaretas av barnevernet

Den 16 år gamle jenta blir nå ivaretatt av barnevernet, og hennes bistandsadvokat Hilde Cecilie Meyer fortalte søndag at hun er preget av situasjonen.

– Jenta er i en sårbar situasjon i et fremmed land. Førsteprioritet er at hun må få den hjelpen hun trenger, uttalte Meyer til NRK søndag.

Det har ikke lyktes VG å få en kommentar fra bistandsadvokaten mandag morgen.

Publisert: 12.02.18 kl. 09:48 Oppdatert: 12.02.18 kl. 10:44

Les også

Mer om Krim Menneskehandel Bergen